text: [{"text_idx": "#000009", "text": "KAYA mada o taubale tiko o qai donumaka na draki ca. E vakaturubuto na lomalagi, lidi na yaseyase, vadugu tale ga na kurukuru. Oti e tau bi sara na uca. Sa wacava na nomu marau ni o raica e dua na vanua mamaca mo vakaruru kina."}, {"text_idx": "#000014", "text": "4 Eda na kabiti Jiova tiko ga ke da vakadinata ni lomani keda vakalevu. Vakasamataka mada na veika sa cakava ena vukuda. E solia vei keda e dua na vuravura totoka, qai vakatubuqoroqoro na kau kei na manumanu eda raica kina. E vakarautaka vei keda na kakana vakatitiweli, kei na wainigunu savasava. E vakatakila ena iVolatabu na yacana kei na nona itovo qoroi. Ia na ivakaraitaki uasivi duadua ni nona loloma na nona tala mai vuravura na Luvena lomani me mate ena vukuda. (Joni 3:16) Ke sega na isoro qori, ena sega na inuinui totoka me baleta na gauna se bera mai."}, {"text_idx": "#000015", "text": "5 Sa tauyavutaka o Jiova na matanitu vakaMesaia, na matanitu vakalomalagi ena vakaotia na rarawa kece. Na Matanitu qori ena vukica na vuravura me parataisi, qai vakilai tawamudu kina na marau kei na vakacegu. (Same 37:29) Dua tale na sala e vakaraitaka kina o Jiova ni lomani keda oya ni dusimaki keda ena ivakarau ni bula vinaka duadua ena gauna qo. E vinakata tale ga meda masu vua, qai tu vakarau me rogoca na noda masu. Io, e lomani keda yadua sara ga o Jiova."}, {"text_idx": "#000017", "text": "6 Me uqeti iko vakacava na loloma i Jiova? Vakaraitaka vua ni o vakavinavinakataka na ka kece sa cakava ena vukumu. E ka ni rarawa nira sega ni dau vakavinavinaka e levu nikua. E va tale ga qori ena gauna a bula voli kina o Jisu e vuravura. Kena ivakaraitaki, a vakabula e tini na vukavuka o Jisu, ia e dua ga e vakavinavinaka vua. (Luke 17:12-17) Meda vakatotomuria mada ga na turaga a vakavinavinakataki Jisu, ena noda vakavinavinaka tiko ga vei Jiova."}, {"text_idx": "#000018", "text": "7. Me vakacava na ivakarau ni noda lomani Jiova?"}, {"text_idx": "#000019", "text": "7 E bibi tale ga meda vakaraitaka nida lomani Jiova. A tukuna o Jisu me ratou lomani Jiova na nona tisaipeli ena lomadratou taucoko, nodratou vinaka taucoko, kei na nodratou vakasama taucoko. (Wilika Maciu 22:37.) Na cava na kena ibalebale ya?"}, {"text_idx": "#000037", "text": "17 Ni vakatotolotaki na cakacaka vakavunau, meda \u201ckua ni lokuyara\u201d gona ni \u201cvunautaka na vosa.\u201d (2 Timoci 4:2) E vinakati mera rogoca na lewenivanua na itukutuku ni Matanitu ni Kalou. E kaya na iVolatabu: \u201cSa voleka na siga levu i Jiova! Sa voleka, sa kusa sara mai!\u201d \u201cEna sega ni bera\u201d na icavacava. (Sefanaia 1:14; Apakuki 2:3) Io, sa voleka sara ni vakarusa o Jiova na vuravura ca i Setani. E bibi kina mera vakasalataki na lewenivanua me rawa nira digia mera qaravi Jiova."}, {"text_idx": "#000042", "text": "20 E vinakata o Jiova mera marautaka na nona itokani na nodra bula. Eda vulica ena iVolatabu ni na vinaka cake mai na ituvaki nikua na bula ena gauna se bera mai."}, {"text_idx": "#000044", "text": "21 Ena sega ni 70 se 80 ga na yabaki na dede ni noda bula ena gauna se bera mai, ia ena tawamudu. Na \u201cbula tawamudu\u201d qori ena salavata mai na bula uasivi, vakacegu, kei na marau ena dua na parataisi totoka. E vakatoka na iVolatabu na ituvaki qori me \u201cbula dina.\u201d E yalataka tu vei keda na bula dina o Jiova, ia meda cakava na ka kece eda rawata ena gauna qo meda \u201ctaura matua kina.\u201d\u200b\u20141 Timoci 6:12, 19."}, {"text_idx": "#000050", "text": "\u201cNa levu ni nona lomani vuravura na Kalou e solia kina na Luvena e duabau ga e bulia, mera kua ni rusa kina o ira na vakaraitaka nodra vakabauti koya, mera rawata ga na bula tawamudu.\u201d\u200b\u2014Joni 3:16"}]